Birtist í DV 22.02.13 . Blaðamaðurinn býr til þessa fyrirsögn og setur hluta hennar innan gæsalappa en í fréttinni er vísað til umfjöllunar í breska dagblaðinu Telegraph . Í Telegraph er hins vegar ekki að finna vísan til alræðisríkja , líkt og skilja má ef fyrirsögninni . Þetta er því útlegging blaðamannsins sjálfs og sett upp í því augnamiði að draga upp ákveðna mynd af þeirri umræðu sem ég hef staðið fyrir og talið nauðsynlega , umræðu sem fjallar um lög sem ekki eru virk og um aðgengi ofbeldisfulls efnis að börnum . Og umræðan var ekki úr lausu lofti gripin , hún kemur til vegna ábendinga fjölmargra sérfræðinga sem hafa lýst áhyggjum af þeim áhrifum sem útbreiðsla ofbeldisfulls kláms hefur á samfélagið , þar með talið á börn , sem eru að meðaltali ellefu ára gömul þegar þau sjá ofbeldisfullt klám í fyrsta sinn . Sum þeirra verða fyrir sálrænu áfalli vegna þess efnis sem þau sjá . Ég geri ráð fyrir að fáir geti horft á ellefu ára gamalt barn og hugsað með sér að það væri því fyrir bestu að ofbeldisfullur klámiðnaður fengi að því aðgang , til að móta sjálfsmynd þess og hugmyndir um kynlíf og samskipti kynjanna . En að þeirri fullyrðingu blaðamannsins , að hérlend umræða um möguleika á að stemma stigu við dreifingu kláms sé sjálfkrafa " að hætti alræðisríkja " . Það er sannanlega rétt að einræðissinnar heimsins vilja gjarnan ná tökum á frjálsum skoðanaskiptum fólks og fréttaflutningi . Þeir vilja jafnvel stýra klæðaburði fólks , samskiptum og mannamótum og svo væri hægt að telja lengi áfram . Alræðissinnar sem fara með völd taka ákvarðanir án nokkurrar lýðræðislegrar umræðu . Þeir reisa blokkir og leggja vegi , byggja við fangelsi og setja lög um grunnskóla . En bíddu nú við , þetta gerum við líka . Hér á landi eru reistar blokkir og borað fyrir göngum . Við erum líka með grunnskóla og fangelsi , eins og í ríkjum þar sem fólk er ekki frjálst skoðana sinna . Hver er þá munurinn á okkur á Íslandi og á alræðisríkjum ? Jú , munurinn er sá að hér er ríkir ekki alræði , heldur lýðræði . Munurinn felst í leiðinni að ákvörðunum . Hér þarf aðkomu fjölmargra aðila áður en ákvörðun er tekin . Og hér hafa allir heimild til að láta í ljósi sína skoðun á fyrirætlunum þeirra sem fara með ákvörðunarvaldið . Hver fer með valdið ? Með þessu er ekki sagt að Ísland hafi nálgast einhvers konar fullkomnun þegar kemur að lýðræðinu . Þar vantar mikið upp á og sem dæmi má nefna að í drögum að nýrri stjórnarskrá er ekki gert ráð fyrir að fá megi fram þjóðaratkvæðagreiðslu um fjárhagsleg málefni . M.ö.o. lítur fjöldi fólks enn svo á að valdið sé ekki þjóðarinnar , heldur valdhafanna , sem þó fengu upphaflega umboð sitt frá þjóðinni ! Þetta er þáttur í mikilvægri og viðvarandi umræðu um lýðræðið , sem okkur ber bæði að standa vörð um og halda áfram að þróa . Lýðræðislegt ferli Hvað varðar tillögur um aðgerðir til að bregðast við útbreiðslu ofbeldisfulls klámefnis þá eru þær einmitt nú til lýðræðislegrar umræðu . Dreifing kláms er bönnuð samkvæmt íslenskum hegningarlögum og það er því full ástæða til að ræða virkni þeirra laga og þær stoðir sem þau hvíla á . Ennfremur hafa sérfræðingar bent á að áhrifa ofbeldisfulls kláms gæti í kynferðisbrotum en einnig í samskiptum unglinga . Þess vegna stóðu innanríkisráðuneytið , mennta - og menningarmálaráðuneytið og velferðarráðuneytið á haustdögum fyrir viðamiklu samráði um klám , þar sem sérfræðingar og frjáls félagasamtök voru kölluð til . Tillögur úr þessu ferli eru nú til meðferðar hjá ráðuneytunum þremur , þar með talið þær er lúta að lagaumhverfinu . Settur hefur verið niður starfshópur til að kortleggja möguleg úrræði og verður sú kortlagning grundvöllur frekari umræðu og ákvarðanatöku um mögulega frumvarpssmíð . Í framhaldinu kæmi málið til kasta Alþingis , sem aftur kallar eftir umsögnum og sjónarmiðum allra sem vilja láta sig málið varða . Það er því ekkert alræðislegt við þau skref sem hér eru stigin og fyrirsögn þeirrar fréttar sem vísað er til í upphafi þessa pistils er því álíka marktæk og fyrirsögnin : Grunnskólar " að hætti alræðisríkja " .